Representanten Lars Peder Brekk hevda at opposisjonen svartmåla situasjonen i fiskerinæringa. Om regjeringspartia vil bagatellisera bodskapen frå opposisjonen, vert eg litt uroleg, for Kristeleg Folkeparti prøvde å spissa ein viktig bodskap, nemleg at fiskerinæringa treng stabile og føreseielege rammevilkår. Bråstoppen i strukturkvoteordninga førte til stor usikkerheit, NOx-avgifta sende sjokkbølgjer inn i næringa, og det er store rekrutteringsproblem i næringa. Løypemeldinga er at me framleis er usikre med omsyn til næringa og usikre på kva som skjer med strukturkvoteordninga. Me er usikre på kva den endra NOx-avgiftsordninga vil seia i praksis. Næringsministeren har gjeve sterke signal om vilje til å gjera noko med rekrutteringssituasjonen, men me er på ein måte i ein usikker fase. Hovudbodskapen vår er følgjande: Fiskerinæringa treng stabilitet og føreseielegheit. Med ei fleirtalsregjering er det regjeringa og regjeringspartia som har makt til å levera etter denne bestillinga.